钦定古今图书集成/明伦汇编/官常典/第552卷 > 魏咏之
## 钦定古今图书集成/明伦汇编/官常典/第552卷 > 魏咏之

按《晋书》本传：“咏之，字长道，任城人也。家世贫素，而躬
耕为事，好学不倦。生而兔缺，有善相者谓之曰：‘卿当
富贵’。年十八，闻荆州刺史殷仲堪帐下有名医能疗
之。贫无行装，谓家人曰：‘残丑如此，用活何为’！遂赍数
斛米西上，以投仲堪。既至，造门自通。仲堪与语，嘉其
盛意，召医视之。医曰：‘可割而补之，但须百日进粥，不
得笑语’。”咏之曰：“半生不语，而有半生，亦当疗之，况百
日邪！”仲堪于是处之别屋，令医善疗之。咏之遂闭口
不语，惟食薄粥。其厉志如此。及瘥，仲堪厚资遣之。初
为州主簿，常见桓元。既出，元鄙其精神不儁，谓坐客
曰：“庸神而宅，伟干，不成令器。”竟不调而遣之。咏之早
与刘裕游款，及元篡位，协赞义谋。元败，授建威将军、
豫州刺史。桓歆寇历阳，咏之率众击走之。义熙初，进
征卤将军、吴国内史，寻转荆州刺史、持节、都督六州，
领南蛮校尉。咏之初在布衣，不以贫贱为耻，及居显
位，亦不以富贵骄人。始为仲堪之客，未几竟践其位，
论者称之。寻卒于官。诏曰：“魏咏之器宇弘劭，识局贞
隐，同奖之诚，实铭王府。敷绩之效，垂惠在人。奄致陨
丧，恻怆于心。可赠太常，加散骑常侍。”其后录其赞义
之功，追封江陵县公，食邑二千五百户，谥曰桓。